АдыгэлI зэпIэзэрыту дигу къина
Журналист, тхакIуэ Шыбзыхъуэ Мухьэдин Хьэмырзэ и къуэр Прохладнэ районым хыхьэ Къэрэгъэш (Иналхьэблэ) къуажэм къыщалъхуащ. Абы классиб-лыр къыщиуха иужь, Налшык педучилищэм щIэтIысхьащ. Ар къиухауэ Кэнжэ курыт школым егъэджакIуэу, пионерхэм я гъэсакIуэ нэхъыжьу щылажьэу армэм ираджащ, Дзэ-Тенджыз флотым илъэси 4-кIэ къулыкъу щищIащ. Абы къикIыжа иужь, къыщалъхуа Къэрэгъэш къуажэм игъэзэжри, пэщIэдзэ классхэм я егъэджакIуэу лэжьащ.
Зэрылажьэм хуэдэурэ, 1959 гъэм Мухьэдин Къэбэрдей-Балъкъэр къэрал университетым и филологие факультетым щIотIысхьэ. Зэреджэм хуэдэурэ ар щолажьэ Налшык школ-интернат №1-м. Зы гъэ еджэгъуэ кърихьэлIауэ, а школым къыIуокIыжри, Налшык IэфIыкIэ фабрикэм япэщIыкIэ токару, итIанэ абы и инженер нэхъыщхьэм и дэIэпыкъуэгъуу, щIэныгъэ-техникэ информацэмкIэ инженеру щолажьэ. А илъэсхэм «Кондитер» союзпсо журналым къытрырегъадзэ фабрикэм и инженерхэм, лэжьакIуэ IэпщIэлъапщIэхэм къыхалъхьэ зэхъуэкIыныгъэщIэхэм ятеухуа тхыгъэхэр. Абы къыдэкIуэу «Ленин гъуэгу», «Кабардино-Балкарская правда» газетхэм къытрырегъадзэ лэжьакIуэфIхэм, IэщIагъэлIхэм я IуэхущIафэхэм триухуэ тхыгъэхэр. Ахэр ягу ирохьри, 1966 гъэм литературэ лэжьакIуэу «Ленин гъуэгу» газетым ирагъэблагъэ. Ар тотхыхь промышленнэ IуэхущIапIэхэм, ухуакIуэ, транспорт организацэхэм я экономикэ щытыкIэм, я лэжьакIуэ пашэхэм.
А IэнатIэм Мухьэдин къыщегъэлъагъуэ зытетхыхь Iуэхугъуэхэм фIыуэ зэрыхищIыкIыр икIи ар къалъытэри, газетым промышленностымкIэ, транспортымкIэ, ухуэныгъэмкIэ и къудамэм и унафэщIу ягъэув. ИужькIэ илъэс куэдкIэ экономикэмкIэ къудамэм и редактору мэлажьэ.
А илъэсхэм газетым и напэкIуэцIхэм, «Iуащхьэмахуэ» журналым Шыбзыхъуэм къытрыригъэдзащ тхыгъэ, Iуэтэж куэд.
Илъэс плIыщIым нэблагъэкIэ Шыбзы- хъуэ Мухьэдин газетым щылэжьащ, абы хуэфащэ пщIэи къыхуащIащ. 1981 гъэм къратащ «За доблестный труд» медалыр, щэнейрэ къыхуагъэфэщащ КъБР-м и Журналистхэм я союзым и щIыхь тхы- лъыр. ТIэунейрэ ар Журналистхэм я союзым и саугъэтым и лауреат хъуащ. Литературэм, журналистикэм щиIэ зэфIэкIыр къалъытэри, «КъБАССР-м щэнхабзэмкIэ щIыхь зиIэ и лэжьакIуэ» цIэр къыфIащащ.1994 гъэм КъБР-м Печатым-рэ информацэмкIэ и министерствэм и саугъэтым и лауреат хъуащ, бгъэхэIу дамыгъэрэ дипломри къыхуагъэфэщащ. Мухьэдин Урысейм и Журналистхэмрэ ТхакIуэ-
хэмрэ я союзхэм хэтт.
Шыбзыхъуэ Мухьэдин и повестхэмрэ рассказхэмрэ щызэхуэхьэсауэ «Эльбрус» тхылъ тедзапIэм тхылъиплI къыщыдигъэкIащ. Ахэр триухуащ нобэрей гъащIэм къыщыхъу зэхъуэкIыныгъэхэм, дыкъэзыухъуреихь дунейр хъумэным, лъагъуныгъэм, нэгъуэщIу жыпIэмэ, гъащIэм и лъэныкъуэ куэдым.
АдыгэлI зэпIэзэрыту, хьэл-щэн дахэ зыхэлъу дигу къина Шыбзыхъуэ Мухьэдин унагъуэ хъуэпсэгъуи иIэт. И щхьэгъусэ Зэирэт медицинэм и лэжьакIуэщ. Абыхэм къуитI яIэщи, хабзэ, нэмыс яхэлъу ягъэсащ, щIэныгъэ нэхъыщхьэ ирагъэгъуэтащ, зыхэтхэм яхэзагъэу, дунейм екIуу мэпсэу.
САНЭ Маринэ.
